S P R Á V A

z  kontroly  plnenia  uznesení vlády splatných v II. štvrťroku 2004 a kontroly zabezpečovania a funkčnosti systému vnútornej kontroly vo vybraných ministerstvách a v príslušných orgánoch špecializovanej miestnej štátnej správy 

	Kontrola bola vykonaná v súlade so „Zameraním kontrolnej činnosti Úradu vlády SR      na II. polrok 2004“, schváleného uznesením vlády SR č. 646 zo dňa 30. júna 2004. Cieľom kontroly bolo zistiť materiálne, personálne a technické podmienky pre výkon vnútornej kontroly a funkčnosť systému vnútornej kontroly v zmysle § 7 zákona NR SR č. 10/1996 Z. z. o kontrole v štátnej správe v znení neskorších predpisov (ďalej zákon o kontrole) a interných predpisov v kontrolovanom období od 1. 1. 2002 do 31. 7. 2004. V prípade zistenia nedostatkov zabezpečiť prijatie opatrení na ich odstránenie.

	Podkladom pre hodnotenie plnenia uznesení vlády splatných v II. štvrťroku 2004 v ministerstvách a ostatných ústredných orgánoch štátnej správy boli štvrťročné hlásenia o ich plnení, ktoré sú predkladané Úradu vlády SR (ďalej ÚV SR).

Kontrola bola vykonaná  zamestnancami sekcie kontroly a jej expozitúrami vo vybraných ministerstvách a orgánoch špecializovanej miestnej štátnej správy v  116 subjektoch. Konkrétne subjektom kontroly bolo Ministerstvo práce, sociálnych vecí a rodiny SR (ďalej MPSVR SR)      a v jeho pôsobnosti Ústredie práce, sociálnych vecí a rodiny (ďalej Ústredie PSVR) a úrady práce, sociálnych vecí a rodiny (ďalej úrady PSVR) v počte 34, Ministerstvo životného prostredia SR (ďalej MŽP SR) a v jeho pôsobnosti krajské úrady životného prostredia (ďalej KÚ ŽP) v počte sedem a obvodné úrady životného prostredia (ďalej OÚ ŽP) v počte 31 subjektov, Ministerstvo dopravy, pôšt a telekomunikácií SR (ďalej MDPT SR) a v jeho pôsobnosti krajské úrady pre cestnú dopravu a pozemné komunikácie (ďalej KÚ DaPK) v počte sedem a obvodné úrady pre cestnú dopravu a pozemné komunikácie (ďalej OÚ DaPK) v počte 33. 

I.	Stav plnenia úloh vyplývajúcich z  uznesení vlády splatných                                    v  II.  štvrťroku 2004

Vláda v uzneseniach prijatých od 1. 1. 1995 do 30. 6. 2004 a splatných v kontrolovanom období (apríl - jún 2004) uložila podpredsedom vlády, ministrom, predsedom OÚŠS                     a  vedúcemu ÚV SR plniť 913 termínovaných úloh, z ktorých sa splnilo 846 úloh (92,7 %), 62    sa splnilo oneskorene (6,8 %) a päť bolo nesplnených  (0,5 %).

Prehľad o stave plnenia uznesení vlády, prijatých od 1. 1. 1995 do 30. 6. 2004 a splatných v  II. štvrťroku 2004, tvorí prílohu č. 1 tejto správy. V prílohe č. 2 sú uvedené príčiny nesplnenia úloh z uznesení vlády vychádzajúce z  podkladov jednotlivých ministerstiev.

Porovnanie súhrnných výsledkov súčasnej kontroly so stavom zisteným predchádzajúcou kontrolou v  rokoch 2002, 2003 a  v  I. štvrťroku 2004 je v nasledujúcej tabuľke č. 1. 

         Tabuľka č. 1

Kontrolované
obdobie	Úlohy           
celkom	Termín.
úlohy
celkom	Z   t o h o	Netermínované úlohy	
			splatné v kontrolovanom  období	splatné v ďalšom období		
			celkom	splnené	oneskor.
splnené	nesplnené
		celkom
	z toho
splnené	
1.  január – 31. marec 2002	7086	2083
(29,4 %)	729	620
(85,0 %)	93
(12,8 %)	16
(2,2 %)	1354	5003
(70,6 %)	483
(9,7 %)	
1. apríl – 30. jún 2002	7750	2165
(27,9 %)	933	812
(87,0 %)	105
(11,3 %)	16
(1,7 %)	1232	5585
(72,1 %)	612
(10,9 %)	
1. júl – 30. september 2002	7859	2047
(26,0 %)	636
	526
(82,7 %)	89
(14,0 %)	21
(3,3 %)	1411	5812
(74,0 %)	888
(15,3 %)	
1. okt. – 31. december 2002	8009	2415
(30,2 %)	1085	998
(92,0 %)	63
(5,8 %)	24
(2,2 %)	1330	5594
(69,8 %)	562
(10,0 %)	
1. január – 31. marec 2003
	7928	2096
(26,4 %)	850	753
(88,6 %)	94
(11,0 %)	3
(0,4 %)	1246	5832
(73,6 %)	1014
(17,4 %)	
1. apríl – 30. jún 2003 
	7716	2571
(33,3 %)	826	720
(87,2 %)	102
(12,3 %)	4
(0,5 %)	1745	5145
(66,7 %)	446
(8,7 %)	
1. júl – 30. september 2003
	8419	2652
(31,5 %)	948	844
(89,0 %)	96
(10,1 %)	8
(0,9 %)	1704	5767
(68,5 %)	855
(14,8 %)	
1. okt. – 31. december 2003 
	8299	2706
(32,6 %)	1125	1028
(91,4 %)	91
(8,1 %)	6
(0,5 %)	1581	5593
(67,4 %)	855
(10,4 %)	
1. január – 31. marec 2004
	8429	2270
(26,9 %)	735	667
(90,7 %)	62
(8,5 %)	6
(0,8%)	1535	6159
(73,1 %)	1152
(18,7 %)	
1. apríl – 30. jún 2004	8276	2387
(28,8 %)	913	846
(92,7 %)	62
(6,8 %)	5
(0,5 %)	1474	5889
(71,2 %)	737
(12,5 %)	

Z porovnania výsledkov kontroly za obdobie január – marec 2004 vyplýva, že v kontrolovanom období počet uložených úloh celkom sa znížil o 153, t. j. o 1,8 %, počet termínovaných úloh sa zvýšil o 117, t.j. o 5,2 % a počet netermínovaných úloh sa znížil o 270, t.j. o  4,4 %. Podiel termínovaných úloh predstavuje 28,8 %, čo znamená, že v porovnaní s predchádzajúcim štvrťrokom došlo v tejto skupine úloh k nárastu podielu o 1,9 %. Napriek poklesu počtu netermínovaných úloh, ich podiel predstavuje 71,2 % všetkých úloh. Pretrvávajúci vysoký počet uložených netermínovaných úloh v porovnaní s počtom uložených termínovaných úloh v kontrolovanom období nie je v súlade so zámerom čl. 6 ods. 2 písm. b/ Smernice             na prípravu a predkladanie materiálov na rokovanie vlády, schválenej uznesením vlády č. 512    zo dňa 13. 6. 2001 (ďalej len Smernica), podľa ktorého treba do návrhov uznesení vlády uvádzať termíny úloh. Plnenie netermínovaných úloh predstavuje len 12,5 %.

Porovnanie počtu predložených termínovaných a netermínovaných úloh do návrhov uznesení vlády  v II. štvrťroku 2004 podľa jednotlivých predkladateľov tvorí prílohu č. 3. Z prílohy vyplýva, že viac návrhov netermínovaných úloh ako termínovaných predložil  najmä minister vnútra, minister pôdohospodárstva,  podpredseda vlády a minister hospodárstva.

Dlhodobý vývoj počtu uložených netermínovaných úloh je zrejmý z  tabuľky č. 1. V záujme obmedzenia podielu týchto úloh a  zvýšenia podielu termínovaných úloh na celkovom počte úloh z uznesení vlády a vytvorenia podmienok na ich transparentné vyhodnocovanie a kontrolu, vedúci ÚV SR listom č. 137/02-KVÚ z  28. januára 2002 požiadal podpredsedov vlády a ministrov, aby prijali operatívne účinné opatrenia na zníženie počtu predkladaných návrhov netermínovaných úloh na rokovanie vlády. Podiel netermínovaných úloh na celkovom počte úloh však naďalej prekračuje dve tretiny a trvale sa pohybuje na úrovni okolo 70 %. Z tohto dôvodu bolo z úrovne ÚV SR v rámci kontroly zabezpečenia a  funkčnosti vnútorného kontrolného systému v kontrolovaných ministerstvách zisťované, či sa vnútorná kontrola  zamerala i na dodržiavanie Smernice pri predkladaní úloh do návrhov uznesení vlády.

V MPSVR SR bolo zistené, že vykonávanie kontroly dodržiavania čl. 6 ods. 2 písm. b/ Smernice nebolo zapracované do interného predpisu o systéme vnútornej kontroly, ani sa takáto kontrola nevykonávala. Podiel netermínovaných úloh na celkovom počte úloh v návrhoch uznesení predkladaných ministrom na rokovanie vlády presiahol v kontrolovanom období 50 %. 

V MDPT SR vykonávanie kontroly dodržiavania čl. 6 ods. 2 písm. b/ Smernice nebolo zapracované do interného predpisu o systéme vnútornej kontroly, ani sa takáto kontrola nevykonávala. Podiel netermínovaných úloh na celkovom počte úloh predkladaných ministrom na rokovanie vlády sa pohyboval v kontrolovanom období okolo 40 %.

V MŽP SR operatívna porada ministerstva uznesením č. 14 dňa 7. 2. 2002 prijala opatrenia na dodržiavanie cit. ustanovenia Smernice s osobitným dôrazom na navrhovanie vecných úloh so splniteľnými termínmi. Ďalej bol vypracovaný interný materiál „Zásady práce s uzneseniami vlády“, kde je uvedené, aké zásady je potrebné dodržať pri formulovaní návrhu uznesenia vlády, gestorstvo úloh, typy termínov a pod.. I napriek týmto skutočnostiam podiel netermínovaných úloh na celkovom počte úloh v návrhoch uznesení predkladaných ministrom na rokovanie vlády bol  43 %.
Kontrolou uložených úloh v uzneseniach vlády v II. štvrťroku 2004 bolo ďalej zistené, že dochádza k nedodržaniu čl. 6 ods. 2 písm. c/ Smernice, podľa ktorého ukladané úlohy nemožno uvádzať v prílohe uznesenia vlády. Príklady nedodržania cit. ustanovenia smernice sú uvedené v tabuľke č 2:

	     Tabuľka č. 2

Číslo 
uznesenia		Označenie a text úlohy	Predkladateľ	
465/2004	B.1.  Zabezpečiť   spracovanie  Národného  rozvojového  plánu
na  programovacie  obdobie  2007  až  2013 
Termíny: podľa harmonogramu (v texte uznesenia neuvedené).	minister 
výstavby
a regionálneho
rozvoja	
461/2004	B.4.  Plniť  v  stanovených  termínoch  úlohy,   ktoré  vyplynuli  zo 
schválených  opatrení  na  zdokonalenie  správneho  súdnictva
Termíny nie sú v uznesení vlády uvedené.	podpredseda
vlády 
a minister
spravodlivosti	
498/2004	B.1.  Realizovať zámery v rámci Dekády inklúzie Rómov v súlade
s  Národným  programom  výchovy  a  vzdelávania  v SR  na
najbližších 15 – 20 rokov.
Termíny: podľa harmonogramu prác (v texte uznesenia neuvedené).	minister
školstva	
538/2004	C.1. Realizovať ďalší nábeh klientov do systému Štátnej pokladnice
podľa harmonogramu uvedenému  v prílohe č. 1  predloženého 
materiálu
Termíny nie sú v uznesení vlády uvedené.	podpredseda
vlády
a minister
financií	

Kontrolou hlásení o plnení úloh, predložených ÚV SR z ministerstiev a ÚOŠS bolo zistené, že dôsledkom nedodržania cit. ustanovenia Smernice pri predkladaní návrhov uznesení vlády, ako aj Metodického pokynu na prípravu a predkladanie materiálov na rokovanie vlády, je ich rozdielne zatriedenie a  následné nesprávne vyhodnocovanie ich plnenia u zodpovedných subjektov. 

Napríklad uznesením vlády č. 1123/2003, ktorého návrh predložil podpredseda vlády       pre európsku integráciu, ľudské práva a menšiny, vláda uložila ministrom a predsedom ostatných ústredných orgánov štátnej správy v úlohe B.1. realizovať opatrenia definované v harmonograme opatrení podľa termínov v ňom uvedených. Z harmonogramu vyplynula pre MH SR, MZV SR     a  MF SR úloha z  kapitoly 26 Vonkajšie vzťahy „Ukončiť zosúladenie medzinárodnoprávnych záväzkov SR hospodárskeho charakteru .... doplnenie ustanovení Dohody medzi vládou ČSFR       a vládou Kanady o podpore a ochrane investícii ....“.
 
MZV SR vyhodnotilo v tejto súvislosti úlohu ako termínovanú a nesplnenú z dôvodu výhrad SR k návrhu dohody s Kanadou, avšak podľa hlásenia MF SR a  MH SR ide o netermínovanú úlohu v plnení. 

	V záujme riešenia pretrvávajúcich problémov s dodržiavaním Smernice                  na prípravu a predkladanie materiálov na rokovanie vlády schválenej uznesením vlády           č. 512/2001 odporúčame prijať úlohu tak, ako je obsiahnutá v návrhu uznesenia vlády.

II.	Zabezpečovanie a funkčnosť systému vnútornej kontroly

Podľa § 7 zákona č. 10/1996 Z. z. o kontrole v štátnej správe v znení neskorších predpisov sú orgány kontroly povinné vytvoriť v rámci svojej pôsobnosti funkčný systém vnútornej kontroly, ktorý bol posudzovaný z pohľadu:

1.	vytvorenia v zmysle všeobecne záväzných právnych predpisov a interných predpisov,
2.	funkčnosti podľa stupňov riadenia a pôsobnosti,
3.	plnenia úloh štátnej správy so zameraním na kontrolu vecného a časového plnenia
uznesení vlády,
4.	kontroly vybavovania petícií a sťažností a ich prešetrovania,
5.	plnenia opatrení na nápravu zistených nedostatkov vydaných vedúcim kontrolovaného subjektu.

Výsledky kontroly podľa jednotlivých ministerstiev (MPSVR SR, MŽP SR, MDPT
SR) a v ich pôsobnosti špecializovanej miestnej štátnej správe preukázali:

Ministerstvo práce, sociálnych vecí a rodiny SR, Ústredie PSVR a úrady PSVR

Ministerstvo práce, sociálnych vecí a rodiny SR

1.	Vytvorenie systému vnútornej kontroly v zmysle všeobecne záväzných právnych predpisov  a  interných predpisov

Systém vnútornej kontroly ministerstva je vymedzený všeobecne záväznými právnymi predpismi a podrobnejšie upravený internými predpismi, ako napr.:

-	zákonom NR SR č. 10/1996 Z. z. o kontrole v štátnej správe v znení neskorších predpisov (ďalej zákon o kontrole),
-	§ 3 písm. a/, b/, d/ zákona č. 453/2003 Z. z. o orgánoch štátnej správy v oblasti sociálnych vecí, rodiny služieb a zamestnanosti a o zmene a doplnení niektorých zákonov (ďalej zákon  č. 453/2003 Z. z.),
-	zákonom č. 312/2001 Z. z. o štátnej službe a o zmene a doplnení niektorých zákonov (ďalej zákon o štátnej službe),
-	organizačným poriadkom, štatútom, pracovným poriadkom, 
-	Zákonníkom práce,
-	Smernicou na zabezpečenie vnútornej kontroly z 25. 4. 1996 (ďalej Smernica),
-	Postupom pri prijímaní, prerokúvaní a vybavovaní petícií na MPSVR SR s účinnosťou od 11. 5. 2000,
-	Zásadami na prijímanie a vybavovanie sťažností fyzických a právnických osôb v pôsobnosti MPSVR SR s účinnosťou od 11. 5. 2000.

Kontrolou základných interných predpisov – štatútu, pracovného poriadku, organizačného poriadku a Smernice bolo preukázané ich spracovanie na základe ustanovenia príslušných zákonov, s určením vzájomných vzťahov a väzieb útvarov a úsekov vo vertikálnej     a horizontálnej línii s prispôsobením na vlastné podmienky rezortu. Zistenia v čl. 2 ods. 2 písm. c/ a čl. 5 písm. d/ a e/ Smernice, ktoré sa týkali podpisovania poverenia na výkon kontroly a jeho predĺženia, neboli  v súlade s ust. § 9 ods. 3 zákona o kontrole, keď tieto povinnosti stanovené vedúcemu orgánu kontroly boli Smernicou prenesené na riaditeľa útvaru kontroly a nie na štatutárneho zástupcu – štátneho tajomníka, v zmysle ustanovenia § 4 ods. 2 zákona       č. 575/2001 Z. z. o organizácii činnosti vlády a organizácii ústrednej štátnej správy. Tieto nedostatky boli odstránené v priebehu kontroly. Fyzickou kontrolou príslušných dokladov sa zistilo, že v skutočnosti kontrolovaný subjekt pri vykonávaní tejto agendy postupoval v súlade so zákonom  o kontrole.

Ministerstvo v zmysle § 3 zákona č. 453/2003 Z. z. riadi výkon štátnej správy uskutočňovanej Ústredím PSVR a úradmi PSVR, schvaľuje vnútornú organizačnú štruktúru Ústredia PSVR a kontroluje výkon štátnej správy v oblasti sociálnych vecí a služieb zamestnanosti.

Kontrolou zabezpečovania týchto úloh sa zistilo, že organizačný poriadok  a "Smernica na zabezpečenie vnútornej kontroly" neboli včas  dopĺňané o aktuálne zmeny v organizácii a riadení v oblasti sociálnych  vecí  a služieb zamestnanosti, a preto neobsahovali ani úpravu vzťahov ministerstva k špecializovanej štátnej správe - k Ústrediu PSVR a k úradom PSVR, ktoré boli zriadené od 1. 1. 2004. Taktiež ministerstvo písomne neusmernilo príslušné orgány špecializovanej štátnej správy v oblasti zabezpečovania a funkčnosti systému vnútornej kontroly.

2.	Funkčnosť systému vnútornej kontroly podľa stupňov riadenia a pôsobnosti

Vnútornú kontrolu predstavuje systém kontrolujúci plnenie úloh orgánov štátnej správy      a jej funkčnosti na všetkých stupňoch riadenia. Tvorí ho kontrolná činnosť vedúceho orgánu kontroly (ministra), vedúcich zamestnancov (riaditeľov sekcií, odborov, oddelení), odborných útvarov a útvaru kontroly. Kontrolná činnosť jednotlivých stupňov riadenia je upravená v interných predpisoch – hlavne v organizačnom poriadku,  v štatúte a v Smernici.
		
Vedúci orgánu kontroly 

Jeho vrcholné postavenie v kontrolnej činnosti ministerstva je ustanovené § 7 ods. 2 zákona o kontrole           a   v čl. 2 Smernice. Kontrolou vecnej stránky zabezpečovania funkčnosti systému vnútornej kontroly ministrom sa zistilo, že úlohu koordinácie činnosti vnútornej kontroly a jej vyhodnocovanie zabezpečuje prostredníctvom odborného útvaru – odboru kontroly. Minister schvaľuje návrh Zamerania kontrolnej činnosti na príslušný polrok, rozhoduje o vykonaní plánovaných i mimoriadnych kontrol, podpisuje poverenie na ich výkon. Vykonáva kontrolu a hodnotí stav plnenia uložených úloh na poradách vedenia ministerstva, konaných na jeho úrovni. Z obsahu úloh schválených v Zameraní kontrolnej činnosti vyplýva, že tieto sa koncentrovali na všetky dôležité oblasti v pôsobnosti ministerstva, pričom účasť zamestnancov, resp. útvarov  na kontrole podľa stupňov riadenia je rozdielna.

Vedúci zamestnanci

	Súčasťou systému vnútornej kontroly je kontrolná činnosť na úrovni vedúcich zamestnancov, ktorým je táto povinnosť ustanovená najmä Zákonníkom práce, § 58 písm. a/ zákona o štátnej službe, organizačným poriadkom, pracovným poriadkom a Smernicou. Podľa príslušných ustanovení citovaných zákonov a interných predpisov vedúci zamestnanci – predstavení sú povinní riadiť a kontrolovať prácu, resp. vykonávanie štátnej služby podriadenými zamestnancami, pričom zákony, resp. interné predpisy bližšie nešpecifikujú formu výstupného materiálu z vykonanej kontroly.

	Kontrolou zabezpečovania funkčnosti systému vnútornej kontroly sa v MPSVR SR zistilo, že v opisoch štátnozamestnaneckých miest generálnych riaditeľov sekcií bola povinnosť kontrolovať plnenie úloh stanovená iba dvom vedúcim zamestnancom zo šiestich. Spolupráca vedúcich zamestnancov spočívala v delegovaní zamestnanca do schválených kontrolných  úloh. Ich riadiaca a kontrolná činnosť prevažne pozostáva z operatívneho prístupu k riešeniu úloh  na pracovných poradách bez písomných záznamov o ich obsahu, termíne, zodpovednosti. Tento stav  neumožňuje  metódami kontroly objektívne zistiť ich plnenie.

Odborné útvary

	Uvedený stupeň riadenia v systéme vnútornej kontroly upravuje § 7 ods. 2 zákona o kontrole. Zabezpečenosť kontrolnej činnosti majú vymedzenú v organizačnom poriadku iba tri odborné útvary, pričom podľa zistení jej kvalita a rozsah je úzko spojená s príslušným  stupňom riadenia – vedúcimi zamestnancami. Odborné útvary sa na výkone kontrolnej činnosti zúčastňujú delegovaním svojho zamestnanca do kontrolnej akcie vedenej väčšinou útvarom kontroly. V kontrolovanom období nebola (okrem sekcie sociálnej inklúzie) vykonaná odbornými útvarmi žiadna kontrola i napriek tomu, že v Zameraní kontrolnej činnosti, ktorú polročne zostavuje útvar kontroly, mali kontrolné akcie naplánované.

Útvar kontroly

	Podľa ustanovenia vyššie uvedeného paragrafu zákona o kontrole je súčasťou vnútornej kontroly špecializovaný odborný útvar kontroly. Organizačné zaradenie útvaru kontroly pod priame riadenie ministra podľa platného organizačného poriadku je v súlade s ustanovením § 7 ods. 3 zákona o kontrole. Pôsobnosť útvaru kontroly je upravená aj interným predpisom - Smernicou. 

	Zistilo sa, že útvar kontroly v polročnej periodicite spracováva Zameranie kontrolnej činnosti, ktoré obsahuje kontrolné úlohy, termíny a spoluprácu odborných útvarov. Zameranie, ktoré schvaľuje minister, útvar kontroly polročne vyhodnocuje a formou správ predkladá na prerokovanie porade vedenia ministerstva. V kontrolovanom období útvar kontroly vykonal okrem všetkých plánovaných akcií i mimoriadne kontroly                 a následné kontroly plnenia opatrení prijatých z predchádzajúcich kontrol. Osobitne útvar kontroly vykonáva štvrťročne kontrolu plnenia úloh uznesení vlády. Kontrolou dodržiavania ust. § 13 zákona o kontrole, ktorý stanovuje náležitosti výsledných materiálov z kontroly a kontrolou vystavovania a schvaľovania poverení na kontrolu neboli zistené nedostatky.

	Cieľom kontroly bolo tiež zistiť materiálne, personálne a technické podmienky pre výkon vnútornej kontroly      a jej funkčnosti. V hodnotenom období mal útvar kontroly plánovaný aj skutočný stav osem zamestnancov, z toho pre vybavovanie petícií a sťažností boli vyčlenení dvaja zamestnanci. Priestorové dispozície a vybavenie každého zamestnanca útvaru kontroly výpočtovou technikou, odbornou dokumentáciou, splňujú požiadavky  pre kvalitný výkon práce.

3.	Plnenie úloh štátnej správy so zameraním na kontrolu vecného a časového plnenia uznesení vlády

Zabezpečenie kontroly plnenia úloh štátnej správy je stanovené § 7 ods. 4 písm. a/ zákona o kontrole a pravidelné štvrťročné vykonávanie vecnej kontroly plnenia úloh výberovým spôsobom vláda uložila ministrom uznesením č. 129 zo dňa 8. 3. 2000, úlohou B.2..

V záujme jednotného usmernenia realizácie vnútorných kontrol podľa citovanej úlohy uznesenia vlády bol listami vedúceho Úradu vlády SR č. 98/2001-ÚV z 8. 1. 2001 a č. KVÚ-785/2002 zo 7. 6. 2002 určený termín ich vykonávania tak, aby sa výsledky kontrol mohli premietnuť do hlásenia o plnení úloh uznesení vlády, pričom Metodickými postupmi na prípravu a predkladanie materiálov na rokovanie vlády, vydanými ÚV SR na základe uznesenia vlády SR č. 512/2001, bol stanovený termín predkladania hlásení ÚV SR do 10, resp. 15 kalendárnych dní po uplynutí štvrťroku.

Kontrolou realizácie citovaných usmernení v MPSVR SR sa zistilo, že útvar kontroly zahrnul štvrťročné vykonávanie vecnej a časovej kontroly plnenia úloh uznesení vlády               do Zameraní kontrolnej činnosti na príslušný polrok a výsledky kontrol boli súčasťou štvrťročných hlásení. V kontrolovanom období útvarom kontroly neboli zistené nedostatky. 
Odborné útvary vykonávali kontrolu príslušných úloh uznesení vlády na úrovni svojho útvaru, kontrola  plnenia úloh z uznesení vlády v riadených rozpočtových a príspevkových organizáciách nebola vykonávaná.

Úlohou B.2. uznesenia vlády SR č. 512 z 13. 6. 2001 bolo ministrom a ostatným predkladateľom materiálov na rokovanie vlády uložené dodržiavať Rokovací poriadok vlády, Smernicu na prípravu a predkladanie materiálov na rokovanie vlády a Metodický pokyn vedúceho ÚV SR na vykonanie Rokovacieho poriadku vlády a Smernice. Smernica      v čl. 6 ods. 2 písm. b/ ukladá predkladateľom návrhov uznesení vlády uvádzať úlohy adresne, vecne spolu s termínmi ich splnenia alebo u trvalých úloh termíny vyhodnotenia plnenia.

MPSVR SR v kontrolovanom období nemalo v pláne vykonať kontrolu dodržiavania citovanej úlohy uznesenia, resp. citovaného ustanovenia Smernice.  Napriek tomu, že ministrom je zabezpečené hodnotenie úloh uznesení vlády na poradách vedenia, ministerstvo vláde predkladá návrh úloh do uznesení vlády bez termínov vo väčšom počte ako termínovaných úloh v bežnom štvrťroku. V záujme riešenia tohto všeobecne pretrvávajúceho problému s predkladaním netermínovaných úloh do návrhu uznesení vlády, odporúča sa do uznesenia vlády úloha tak, ako je zapracovaná v návrhu.
	
	V ministerstve kontrola preukázala opakovane oneskorené predkladanie hlásení o plnení úloh uznesení vlády na ÚV SR za kontrolované obdobie bežne o jeden až tri mesiace              po stanovenom termíne.

4.	Vybavovanie petícií, sťažností a ich prešetrovanie

Súčasťou systému vnútornej kontroly je aj oblasť kontroly vybavovania petícií, sťažností a ich prešetrovanie v zmysle § 7 ods. 4  písm. b/ zákona o kontrole. Na úrovni ministerstva bol pre vybavovanie petícií  vydaný interný predpis „Postup pri prijímaní, prerokúvaní a vybavovaní petícií“ s účinnosťou od 11. 5. 2000. Vybavovanie sťažností v ministerstve upravujú „Zásady na prijímanie a vybavovanie sťažností fyzických a právnických osôb“ s účinnosťou  od 11. 5. 2000. Interné predpisy sú vypracované na základe ustanovení zákona č. 85/1990 Zb. o petičnom práve v znení zákona  č. 242/1998 Z. z. (ďalej zákon o petičnom práve) a zákona  č. 152/1998  Z. z. o sťažnostiach (ďalej zákon o sťažnostiach).

	Kontrolou sa zistil nesúlad čl. 9 a čl. 21 „Zásad na prijímanie a vybavovanie sťažností fyzických osôb a právnických osôb“, podľa ktorých sťažnosti vybavujú príslušné sekcie ministerstva a nie vedúci orgánu verejnej správy tak, ako to vyplýva z ustanovenia § 11 ods. 1 zákona o sťažnostiach. Nedostatok v čl. 9 a čl. 21 bol odstránený v priebehu kontroly vydaním „Dodatku k zásadám“ s účinnosťou od 1. 10. 2004.

Podľa ustanovení § 3 písm. a/ a  d/ zákona č. 453/2003 Z. z., ministerstvo riadi výkon štátnej správy uskutočňovanej Ústredím PSVR a úradmi PSVR a kontroluje výkon štátnej správy v oblasti sociálnych vecí a služieb zamestnanosti.

S cieľom zabezpečenia  jednotného postupu pri vybavovaní sťažností minister zaslal  listom dňa 28. 1. 1998 usmernenie Úradu vlády SR z roku 1998 k aplikácii zákona č. 152/1998 Z. z. o sťažnostiach organizáciám, ktoré boli v tom čase v priamej riadiacej pôsobnosti ministerstva, ako aj verejnoprávnym inštitúciám Sociálnej poisťovni – Ústrediu a Národnému úradu práce, generálnemu riaditeľstvu.

Po termíne nadobudnutia účinnosti zákona č. 453/2003 Z. z. (od 1. januára 2004), ktorým bolo zriadené Ústredie PSVR a úrady PSVR, ministerstvo aktuálny jednotný postup                  pre vybavovanie sťažností v nových podmienkach písomným usmernením pre Ústredie PSVR nevykonalo. Taktiež písomne neusmernilo Ústredie  PSVR  v postupe pri vybavovaní petícií.

Kontrola prijímania, evidovania a prešetrovania petícií a sťažností sa vykonala výberovým spôsobom. Pri vybavovaní sťažností sa zistili nedostatky vyplývajúce z nesprávnej aplikácie príslušných ustanovení zákona o sťažnostiach, najmä:

-	§ 9 – neupovedomenie sťažovateľa o postúpení sťažnosti orgánu príslušnému na jej vybavenie z dôvodu, že  vybavenie sťažnosti neprislúcha ministerstvu,
-	§ 4 ods. 1 a ods. 2 – nesprávne posúdenie podaní označených ako sťažnosti, nesplnenie povinnosti vrátiť  podanie označené ako sťažnosť tomu, kto ho podal, ak nie je sťažnosťou a vybavovanie podaní, ktoré nie sú sťažnosťami podľa zákona o sťažnostiach.

Nedostatky zistené v oblasti evidencie sťažnosti boli ministerstvom počas kontroly odstránené. Na úseku vybavovania petícií sa nezistilo porušenie zákona o petičnom práve. 

5. 	Plnenie opatrení na nápravu zistených nedostatkov vydaných vedúcim kontrolovaného subjektu	

Podľa ustanovenia § 7 ods. 4 d/ zákona o kontrole  do systému vnútornej kontroly patrí kontrola plnenia opatrení na nápravu zistených nedostatkov vydaných vedúcim kontrolovaného subjektu. Ustanovenie je obsiahnuté aj v internom predpise MPSVR SR – Smernici                     na zabezpečenie systému vnútornej kontroly.

Kontrolou plnenia citovaných ustanovení sa zistilo, že v MPSVR SR sú útvarom kontroly do jednotlivých zameraní kontrolnej činnosti navrhnuté, schválené a následne i plnené kontrolné úlohy týkajúce sa plnenia opatrení na nápravu zistených nedostatkov. Konkrétne kontrolu opatrení vykonalo ministerstvo napr.  v oblasti plnenia úloh uznesení vlády, limitu výdavkov na telefóny a fax, na úseku zahraničných pracovných ciest, atď.. 

	Osobitne bolo kontrolované plnenie úlohy B.2. uznesenia vlády SR č. 321/2003, ktoré ukladá ministrom každoročne vykonávať kontrolu plnenia návrhu opatrení, ktoré stanovujú spôsob prístupu k informáciám v súlade s dokumentom AUDIT a so zákonom č. 211/2000     Z. z. o slobodnom prístupe k informáciám. Ministerstvo úlohu splnilo vykonaním troch  kontrol v sledovanom období bez zistenia nedostatkov a správy o ich výsledku schválila porada vedenia ministerstva.

	Kontrolou plnenia úlohy B.3. uznesenia vlády SR č. 295/1997, ktorou vláda uložila ministrom zabezpečiť v riadenom rezorte 1x ročne vykonávať kontrolu dodržiavania zákona o verejnom obstarávaní spolu s predkladaním výslednej správy do vedenia, bolo zistené jej neplnenie za kontrolované roky 2002 a 2003. Kontrolu vykonal odbor kontroly MPSVR SR až v I. polroku 2004 v riadených troch organizáciách, ktorej súčasťou bola aj kontrola dodržiavania citovaného zákona. 

Ústredie práce, sociálnych vecí a rodiny 
	 
		Ústredie PSVR je orgánom štátnej správy, zriadené podľa § 4 ods. 1 zákona             č. 453/2003 Z. z. s účinnosťou od 1. 1. 2004.  Podľa § 4 ods. 6 písm. b/ cit. zákona riadi, kontroluje, koordinuje a metodicky usmerňuje výkon štátnej správy v danej oblasti uskutočňovaný úradmi PSVR a podľa § 4 ods. 6 písm. e/ schvaľuje vnútornú organizačnú štruktúru úradov PSVR.

Systém vnútornej kontroly Ústredia  PSVR je zabezpečovaný na základe:

-	§ 4 ods. 6 písm. a/ a b/ zákona č. 453/2003 Z. z.,
-	§ 7 zákona o kontrole,
-	Zákonníka práce,
-	§ 58 písm. a/ zákona o štátnej službe,
-	zákona o finančnej kontrole,
-	organizačného poriadku,
-	Smernice na zabezpečenie vnútornej kontroly v podmienkach úradu práce, sociálnych vecí a rodiny s účinnosťou od 1. 2. 2004, ktorá bola zrušená Smernicou na zabezpečenie funkčného systému vnútornej kontroly v podmienkach Ústredia práce, sociálnych vecí a rodiny a úradov práce sociálnych vecí a rodiny, účinnou od 6. 7. 2004 (ďalej Smernica),
-	Zásad na prijímanie, evidovanie a vybavovanie petícií v pôsobnosti Ústredia PSVR a úradov PSVR s účinnosťou od 1. 2. 2004,
-	Pokynu GR č. 1/2004 na vybavovanie sťažností, ktorý bol zrušený „Zásadami na prijímanie a vybavovanie sťažností fyzických osôb a právnických osôb v pôsobnosti Ústredia PSVR a úradov PSVR“ s účinnosťou       od 15. 2. 2004.

S cieľom zabezpečiť jednotný postup pri vytvorení systému vnútornej kontroly v podmienkach Ústredia PSVR a v úradoch  PSVR nadväzne na zákonné povinnosti vyplývajúce z § 4 ods. 6 písm. a/, b/ zákona č. 453/2003 Z. z. Ústredie vydalo smernicu s účinnosťou            od 1. 2. 2004, ktorú nahradila novelizovaná smernica s účinnosťou od 6. 7. 2004. Podobne ústredie usmernilo postup pri vybavovaní petícií a sťažností v Ústredí PSVR a úradoch PSVR, ktorým  bolo zaslané usmernenie na realizáciu začiatkom roka 2004.

Kontrolou  Smernice bol zistený v čl. VIII. ods. 5 písm. a/ nesúlad s ust. § 9   ods. 3 zákona o kontrole, podľa ktorého kontrolu môžu vykonávať zamestnanci orgánov kontroly len                na základe písomného poverenia vedúcich týchto orgánov, a nie riaditeľa odboru kontroly Ústredia, ako je v Smernici stanovené.

Z úrovne vedúceho orgánu kontroly – generálneho riaditeľa je zabezpečená kontrola plnenia rozpísaných hlavných úloh pre jednotlivé úseky prostredníctvom kancelárie generálneho riaditeľa formou ich vyhodnocovania na pravidelných poradách vedenia. Oblasť kontroly plnenia úloh uznesení vlády nie je osobitne v interných predpisoch uvedená, zabezpečenie ich sledovania a hodnotenia je prenesené na odbor kontroly.

Vedúcim zamestnancom a odborným útvarom  je uložená povinnosť  v oblasti výkonu vnútornej kontroly najmä organizačným poriadkom, internou Smernicou na zabezpečenie funkčného systému vnútornej kontroly v podmienkach Ústredia a opismi štátnozamestnaneckých  miest. 

	V kontrolovanom období sa vedúci zamestnanci a odborné útvary priamo nepodieľali na spracovaní a návrhu úloh za svoj úsek do Zamerania kontrolnej činnosti na I. polrok 2004 a nevykonali vnútornú kontrolu.

Ústredie PSVR má zriadený samostatný odbor kontroly so systemizovaným aj skutočným stavom                  16 zamestnancov, priamo podriadený generálnemu riaditeľovi, s členením na oddelenie kontroly služieb a oddelenie kontroly sociálnych vecí a referát prešetrovania sťažností. Odbor kontroly má polročne vypracované plány kontrolnej činnosti podľa jednotlivých oddelení kontroly vo vecne a časovej štruktúre, ktoré schvaľuje generálny riaditeľ. Výsledné materiály z vykonaných kontrol podľa zákona o kontrole spolu s prijatými opatreniami sú súhrnne spracované formou hodnotiacich správ a predkladané na schválenie generálnemu riaditeľovi. Vnútorná kontrola odborom kontroly bola vykonaná v oblasti dodržiavania zákona o štátnej službe, zabezpečenia činnosti úradu PSVR v Rimavskej Sobote, vo výkone štátnej správy v oblasti sociálnych vecí, dodržiavania postupu pri vydávaní rozhodnutí, a pod.. Kontrolou poverení na výkon kontroly bolo zistené porušenie § 9 ods. 3 zákona o kontrole, ktorý ustanovuje na podpisovanie písomných poverení vedúceho orgánu kontroly. Písomné poverenia podpisoval v skutočnosti riaditeľ odboru kontroly v zmysle čl. XIII. ods. 5 internej Smernice, čo je v rozpore s cit. paragrafom zákona o kontrole.

Kontrolou výsledných materiálov z plánovaných i mimoriadnych kontrol (protokolov, záznamov, vrátane kontroly opatrení a správ o ich plnení), ktoré vykonal odbor kontroly v úradoch PSVR, neboli zistené nedostatky. 

Priestorové dispozície zamestnancov odboru kontroly a ich vybavenie výpočtovou technikou spĺňajú požiadavky pre kvalitný výkon práce.

	S cieľom jednotného usmernenia postupu pri vybavovaní petícií a sťažností v Ústredí PSVR a úradoch PSVR v nadväznosti na príslušné všeobecne záväzné právne predpisy vydal generálny riaditeľ Ústredia PSVR interné predpisy „Zásady na prijímanie, evidovanie a vybavovanie petícií v pôsobnosti Ústredia PSVR a úradov PSVR“, ktorý nadobudol účinnosť 1. 2. 2004 a „Zásady na prijímanie a vybavovanie sťažností fyzických osôb a právnických osôb v pôsobnosti Ústredia PSVR a úradov PSVR“ s účinnosťou od 15. 2. 2004.

Kontrolou sa zistil nesúlad čl. 11 citovaných zásad  o sťažnostiach, ktorý obsahuje vybavovanie sťažností štátneho zamestnanca vo veciach vykonávania štátnej služby podľa § 50 zákona o štátnej službe, s ustanovením        § 4 ods. 1 písm. c/ zákona o sťažnostiach. Citované ustanovenie zákona o sťažnostiach nepovažuje za sťažnosť také podanie, ktorého vybavenie je upravené osobitným predpisom, t. j. v tomto prípade zákonom o štátnej službe. Nesúlad interného predpisu so zákonom o sťažnostiach Ústredie PSVR  odstránilo počas kontroly vydaním dodatku k zásadám, ktorým  bol čl. 11 z týchto zásad vypustený s účinnosťou  od 15. 10. 2004.

Kontrola prijímania, evidovania a prešetrovania petícií a sťažností sa vykonala výberovým spôsobom.          Pri vybavovaní petícií a sťažností sa zistili ojedinelé nedostatky, napr. súvisiace so zabezpečovaním doplnenia sťažnosti o všetky potrebné náležitosti v zmysle § 5 ods. 4 v nadväznosti na § 15 zákona o sťažnostiach, resp. nedodržanie desaťdňovej lehoty na postúpenie petície orgánu verejnej správy príslušného na jej vybavenie                   (§ 5 ods. 2 zákona o petičnom práve).

Z hľadiska personálneho a materiálneho sú  vytvorené v Ústredí PSVR podmienky  pre agendu vybavovania petícií a sťažností s tým, že technické vybavenie neobsahuje program pre osobitnú evidenciu petícií a sťažností.

Úrady práce, sociálnych vecí a rodiny 

	Úrady PSVR boli zriadené na základe § 5 ods. 1 zákona č. 453/2003 Z. z.                  od 1. 1. 2004 ako rozpočtové organizácie zapojené na rozpočet Ústredia PSVR. Úrad PSVR riadi a za jeho činnosť zodpovedá riaditeľ, ktorý je vedúcim služobného úradu (§ 5 ods. 5 zákona). Úrady PSVR vykonávajú štátnu správu v oblasti sociálnych vecí a služieb zamestnanosti a plnia úlohy podľa príslušných zákonov v zverenej oblasti.

	V kontrolovanom období od 1. 1. 2004 do 31. 7. 2004 v 34 úradoch PSVR bolo zistené, že úrady  PSVR v rámci zabezpečenia metodického usmernenia systému vnútornej kontroly obdržali z nadriadeného orgánu – Ústredia PSVR „Smernicu na zabezpečenie vnútornej kontroly v podmienkach úradu práce, sociálnych vecí a rodiny“, účinnú             od 1. 2. 2004, ktorú  nahradila „Smernica na zabezpečenie funkčného systému vnútornej kontroly v podmienkach Ústredia práce, sociálnych vecí a rodiny a úradov práce, sociálnych vecí a rodiny“, účinná od 6. 7. 2004. Metodické usmernenie  bolo schválené generálnym riaditeľom Ústredia PSVR a všetci riaditelia  úradov PSVR boli písomne požiadaní, aby oboznámili s ňou všetkých riadených pracovníkov a zabezpečili jeho uplatňovanie v praxi.

Zistilo sa, že z 34 kontrolovaných úradov PSVR 16  vypracovalo nadväzne na Smernicu Ústredia PSVR vlastný interný predpis k zabezpečeniu vnútornej kontroly. Ostatných 18 úradov PSVR v rámci zabezpečenia systému vnútornej kontroly v podmienkach úradu postupovalo podľa Smernice Ústredia PSVR. V zmysle metodického usmernenia úrady PSVR v zásade sa vytvorili podmienky pre výkon systému vnútornej kontroly zohľadňujúceho osobitosti vykonávanej štátnej správy.

	Všetky úrady PSVR majú v rámci zabezpečenia systému vnútornej kontroly jednotne vytvorené oddelenie kontroly, ktoré je priamo riadené riaditeľom úradu. Návrh plánu kontrolnej činnosti úradu spracováva oddelenie kontroly a schvaľuje riaditeľ úradu PSVR. V schválených plánoch sa vyskytli nedostatky vyplývajúce z neurčenia termínov výkonu kontroly, neurčenia subjektov kontroly, zodpovedných zamestnancov za výkon kontroly, z neúčasti odborných útvarov na kontrolných akciách, a pod..  
Nedostatky vyplývajúce z plánov kontrolnej činnosti sa premietli do jednotlivých stupňov riadiacich útvarov, keď plnenie úloh kontrolnej činnosti neboli kontrolnému orgánu dokumentované, resp. správu o kontrolnej činnosti nemali vypracovanú, napríklad: 

-	úrady PSVR v Nitre, Nových Zámkoch a čiastočne v Komárne a Topoľčanoch nemali v I. polroku 2004  v plánoch žiadne kontrolné akcie, resp. výkon vnútornej kontroly nevedeli zdokumentovať,
-	úrady PSVR v Prešove, Poprade, Humennom a Bardejove vykonali prevažne kontrolu podľa zákona o štátnej službe, resp. Zákonníka práce, 
-	odborné útvary úradov PSVR  Košiciach, Michalovciach, Trebišove a Rožňave  nevykonali žiadnu kontrolu,
-	v úrade PSVR Spišská Nová Ves podpisoval poverenie vedúci oddelenia kontroly a nie riaditeľ úradu PSVR..

	Plnenie vybraných uznesení vlády na základe vyžiadania Ústredia PSVR zabezpečovali v zásade všetky kontrolované úrady PSVR.

	Úrady PSVR pre vybavovanie a prešetrovanie petícií a sťažností boli usmernené zo strany Ústredia PSVR „Zásadami na prijímanie a vybavovanie sťažností fyzických osôb a právnických osôb v pôsobnosti Ústredia a úradov PSVR“, účinnými od 15. 2. 2004                    a „Zásadami na prijímanie, evidovanie a vybavovanie petícií v pôsobnosti Ústredia a úradov PSVR“, účinnými od 1. 2. 2004.

	Kontrolou sa zistilo, že z 34 úradov PSVR 22 vydalo vlastné interné smernice, ktorými upravili prijímanie a vybavovanie petícií a sťažností, sedem úradov PSVR vydalo interný predpis iba pre oblasť sťažností. Úrady PSVR, ktoré nevydali vlastnú smernicu pre oblasť petícií, resp. sťažností,  sa  riadia horeuvedenými predpismi Ústredia PSVR.

	Kontrolou vybavovania a prešetrovania sťažností sa zistili v kontrolovaných subjektoch nedostatky najmä v nedodržaní lehoty na ich vybavenie, v prešetrovaní osobou, voči ktorej sťažnosť smerovala, v prijatí opatrení na nápravu zistených nedostatkov, ako aj v postúpení sťažnosti vecne príslušnému orgánu verejnej správy, a pod.. Kontrolou vybavovania petícií sa nezistilo porušenie zákona o petičnom práce.

	Z kontroly zabezpečovania funkčnosti systému vnútornej kontroly v úradoch PSVR vyplýva, že majú vytvorené personálne a materiálnotechnické predpoklady pre výkon štátnej správy v súlade s príslušnými právnymi predpismi.

Ministerstvo životného prostredia SR	

1. 	Vytvorenie systému vnútornej kontroly v zmysle všeobecne záväzných právnych predpisov a interných predpisov

Systém vnútornej kontroly MŽP SR je vytvorený na základe všeobecne záväzných  právnych predpisov  a interných predpisov, najmä:

-  	zákona o kontrole,
-  	§ 2 ods. 1 písm. b/ a § 6 ods. 4 zákona č. 525/2003 Z. z. o štátnej správe starostlivosti o životné prostredie a o zmene a doplnení  niektorých zákonov (ďalej zákona č. 525/2003 Z. z.),
-  	zákona o štátnej službe,
-	Zákonníka práce,
-  	štatútu, pracovného poriadku, organizačného poriadku a jeho doplnkov,
-  	zákona o petičnom práve,
-  	zákona o sťažnostiach,
-  	Pokynu MŽP SR č. 7/98-1.2. pre postupy vybavovania sťažností a petícií,
-  	Smernice MŽP SR na zabezpečenie a výkon vnútornej a vonkajšej kontroly z 21. 2. 2002 (ďalej Smernica).

	Kontrolou interných predpisov – štatútu, organizačného poriadku a Smernice sa vytvorili formálne predpoklady fungovania systému vnútornej kontroly vymedzením vzťahov útvarov     vo vertikálnej a horizontálnej línii, rešpektujúce vlastné podmienky rezortu. Z hľadiska konkrétnej vecnej náplne sa zistilo, že v organizačnom poriadku pre odbor kontroly nie je osobitne upravená kontrolná činnosť v oblasti plnenia úloh uznesení vlády.   Smernica podrobne nešpecifikuje systém vnútornej kontroly, keď napr. chýba kontrola plnenia úloh štátnej správy, kontrola plnenia opatrení na nápravu zistených nedostatkov, povinnosti vedúcich zamestnancov v oblasti kontroly, neobsahuje novovzniknuté vzťahy v súvislosti so špecializovanou miestnou štátnou správou k 1. 1. 2004 v zmysle § 2 ods. 1 písm. b/ zákona    č. 525/2003 Z. z., podľa ktorého MŽP SR riadi a kontroluje výkon štátnej správy starostlivosti o životné prostredie, ktorú vykonávajú krajské úrady ŽP a inšpekcia.

	Podľa § 6 ods. 4 zákona č. 525/2003 Z. z.  podrobnosti o organizácii krajských úradov životného prostredia ustanovuje štatút krajských úradov životného prostredia, ktorý vydá minister životného prostredia. Vláda uznesením č. 773 z 18. 8. 2004 schválila nový Štatút MŽP SR, v ktorom sú zohľadnené povinnosti ministerstva  vyplývajúce z príslušných ustanovení zákona č. 525/2003 Z. z. okrem ustanovenia § 6 ods. 4., týkajúcich sa riadenia, kontroly a vydania štatútu KÚ ŽP. Na základe schváleného štatútu je vypracovaný návrh Organizačného poriadku ministerstva, ktorý je v pripomienkovom konaní a do ukončenia kontroly nebol schválený.

	Nadväzne  na povinnosti  stanovené ministerstvom voči špecializovanej miestnej štátnej správe sa až dňa 24. 3. 2004 uskutočnilo pracovné stretnutie ministra a vedúcich zamestnancov ministerstva s prednostami KÚ ŽP a OÚ ŽP so zameraním na vytvorenie základných predpokladov pre zabezpečenie a funkčnosť systému vnútornej kontroly.         V tejto súvislosti boli prednostovia upozornení, že v zmysle príslušných zákonov a interných predpisov, najmä štatútu a organizačného poriadku je nutné vytvoriť na KÚ ŽP aspoň jedno štátnozamestnanecké miesto pre kontrolnú činnosť, vydať smernicu a pokyny pre vytvorenie funkčného systému vnútornej kontroly v podmienkach KÚ ŽP a OÚ ŽP. S týmto cieľom im boli poskytnuté zoznamy právnych predpisov s cieľom využiť ich pri vydávaní vlastných interných predpisov v oblasti kontroly vrátane vybavovania petícií a sťažností.

2.  	Funkčnosť systému vnútornej kontroly podľa stupňov riadenia a pôsobnosti

	Kontrolná činnosť jednotlivých stupňov riadenia v rámci systému vnútornej kontroly je upravená v interných predpisoch  - najmä v organizačnom poriadku a v Smernici.

Vedúci orgánu kontroly 

Najvyššie postavenie v kontrolnej činnosti má vedúci orgánu kontroly, ktorému sú povinnosti ustanovené        v  § 7 ods. 2 zákona o kontrole. Z úrovne ministra je funkčnosť systému zabezpečovaná prostredníctvom odboru kontroly s vymedzením úloh, povinností, právomocí a zodpovednosti pre jednotlivé stupne riadenia. Minister schvaľuje plány a správy kontrolnej činnosti za jednotlivé polroky vrátane vyhodnotenia plnenia úloh uznesení vlády, ktorých kontrola je vykonávaná štvrťročne. Okrem toho minister rozhoduje o vykonaní mimoriadnych kontrolných akcií, podpisuje poverenia zamestnancom určeným do kontrolných akcií.

Vedúci zamestnanci

	Súčasťou systému vnútornej kontroly je kontrolná činnosť na úrovni vedúcich zamestnancov, ktorým je táto povinnosť ustanovená okrem citovaného paragrafu zákona o kontrole, aj § 74 Zákonníka práce, § 58 písm. a/ zákona o štátnej službe, organizačným poriadkom a Smernicou. Konkrétne  sa náplň povinnosti vedúcich zamestnancov realizuje najmä návrhom kontrolných akcií za riadený odbor do zameraní kontrolnej činnosti, delegovaním zamestnancov do výkonu kontroly, vyhodnocovaním kontrolnej činnosti do súhrnnej správy predkladanej polročne vedeniu ministerstva odborom kontroly.

Odborné útvary

	Účasť odborných útvarov v systéme vnútornej kontroly sa preukázala vykonaním plánovaných i mimoriadnych kontrolných úloh. Výberovou metódou bolo skontrolované najmä dodržiavanie základných pravidiel kontrolnej činnosti vo výsledných materiáloch – protokoloch a záznamoch, pričom boli zistené nedostatky napr.       vo vystavovaní neúplných poverení na výkon kontroly (chýbal údaj o kontrolovanom období, pečiatka, označenie vedúceho kontrolnej skupiny), nebola uvedená osobná zodpovednosť za zistené nedostatky podľa § 9 ods. 1 písm. c/ zákona o kontrole, a pod..

Útvar kontroly

	Ministerstvo má zriadený špecializovaný organizačný útvar – odbor kontroly priamo podriadený ministrovi v súlade s ustanoveniami § 7 ods. 2 a 3 zákona o kontrole. Jeho povinnosti a činnosť je upravená organizačným poriadkom a Smernicou pre vytvorenie systému vnútornej kontroly.

	Pre odbor kontroly je stanovený systemizovaný stav v počte 11 zamestnancov vrátane riaditeľa odboru            k 30. 6. 2004. Personálne vybavenie, ako aj materiálnotechnické  zabezpečenie odboru kontroly vytvára predpoklady pre plnenie úloh v zmysle príslušných právnych predpisov.

	Na zabezpečení kontrolnej činnosti ministerstva sa odbor kontroly podieľal najmä spracovaním návrhov zameraní kontrolnej činnosti, koordináciou kontrolných úloh s ostatnými odbornými útvarmi, vykonávaním plánovaných a mimoriadnych kontrolných akcií, vyhodnocovaním výsledkov kontrol formou správ spolu s návrhom opatrení na odstránenie zistených nedostatkov, vybavovaním a prešetrovaním sťažností a petícií.

Kontrolou výsledných materiálov bolo preukázané vykonanie všetkých plánovaných akcií odborom kontroly, vrátane mimoriadnych kontrol a následných kontrol plnenia opatrení prijatých predchádzajúcimi kontrolami.

3.	Plnenie úloh štátnej správy so zameraním na kontrolu vecného a časového plnenia uznesení vlády

	Zabezpečenie kontroly plnenia úloh štátnej správy je ustanovené § 7 ods. 4 písm. a/ zákona o kontrole a pravidelné štvrťročné vykonávanie vecnej kontroly plnenia úloh výberovým spôsobom  vláda uložila ministrom uznesením č. 129 zo dňa 8. 3. 2000, úlohou B.2..

	V záujme jednotného usmernenia realizácie vnútorných kontrol podľa citovanej úlohy uznesenia vlády bol listami vedúceho Úradu vlády SR č. 98/2001-ÚV z 8. 1. 2001 a č. KVÚ-785/2002 zo 7. 6. 2002 určený termín ich vykonávania tak, aby sa výsledky kontrol mohli premietnuť do hlásení plnení úloh uznesení vlády, pričom Metodickými pokynmi na prípravu a predkladanie materiálov na rokovanie vlády, vydanými ÚV SR na základe uznesenia vlády SR č. 512/2001, bol stanovený termín predkladania hlásení ÚV SR do 10, resp. 15 kalendárnych dní po uplynutí štvrťroku.

	V sledovanom období odbor kontroly vykonával pravidelnú kontrolu plnenia úloh uznesení vlády v zmysle Zamerania kontrolnej činnosti na príslušný polrok. Vykonanými kontrolami neboli zistené nedostatky, a výsledky boli zahrnuté do štvrťročných hlásení predkladaných ÚV SR.

	Úlohou B.2. uznesenia vlády SR č. 512 z 13. 6. 2001 bolo ministrom a ostatným predkladateľom materiálov na rokovanie vlády  uložené dodržiavať Rokovací poriadok vlády, Smernicu  na prípravu a predkladanie materiálov na rokovanie vlády  a Metodický pokyn vedúceho ÚV SR na vykonanie rokovacieho poriadku vlády a Smernice. Smernica                      v čl. 6 ods. 2 písm. b/  ukladá predkladateľom  návrhov uznesení vlády uvádzať úlohy  adresne, vecne spolu s termínmi ich splnenia alebo u trvalých úloh termíny vyhodnotenia plnenia.
	
	Pre plnenie citovanej úlohy operatívna porada ministra prijala dňa 7. 2. 2002 opatrenia na zabezpečenie dodržiavania čl. 6 ods. 2 písm. b/  Smernice na prípravu a predkladanie materiálov na rokovanie vlády SR s dôrazom na navrhovanie vecných úloh so splniteľnými termínmi.  Pre skvalitnenie vypracovania návrhov uznesení vlády, stanovenie gestorstva úlohy a typov termínov vypracovalo ministerstvo „Zásady práce s uzneseniami vlády“ vo februári roku 2002. Priebežným plnením tohto opatrenia sa preukázalo, že ministerstvo  nedosiahlo výrazné znížene počtu netermínovaných úloh so zdôvodnením, že netermínované úlohy sú rezortu ukladané vládou najmä prostredníctvom MZV SR, pričom v predmete ide o plnenie medzinárodných dohôd platných v budúcich obdobiach, na ktorých ministerstvo participuje. Z úrovne vlády, vzhľadom na pretrvávajúci vysoký podiel návrhov netermínovaných úloh do návrhov uznesení vlády, odporúčame prijať úlohu tak, ako je obsiahnutá v predloženom návrhu uznesenia vlády.

4.	Vybavovanie petícií, sťažností a ich prešetrovanie

	Podľa § 2 ods. 1 písm. b/ zákona č. 525/2003 Z. z. ministerstvo riadi a kontroluje výkon štátnej správy starostlivosti o životné prostredie, ktorú vykonávajú krajské úrady životného prostredia. Nadväzne na stanovené povinnosti ministerstvo v rámci pracovného stretnutia uskutočneného dňa 24. 3. 2004 usmernilo prednostov KÚ ŽP a OÚ ŽP aj v oblasti vybavovania petícií a sťažností.

	V systéme vnútornej kontroly ministerstva je agenda vybavovania petícií a sťažností upravená interným predpisom  „Pokyn k postupu pri vybavovaní sťažností č. 7/98-1.2. MŽP SR“ z 31. 8. 1998. Predmetný pokyn sa vzťahuje na MŽP SR a riadené organizácie v jeho pôsobnosti. Citovaný pokyn nebol aktualizovaný na novovzniknuté podmienky v organizácii špecializovanej miestnej štátnej správy vznikom KÚ ŽP a OÚ ŽP k 1. 1. 2004.

	Na pracovnom stretnutí dňa 24. 3. 2004 boli odovzdané prednostom KÚ ŽP a OÚ ŽP „Postupy  vybavovania sťažností, petícií, podnetov a žiadostí“ zo dňa 2. 4. 2004, ktoré               vo všeobecnosti vychádzajú iba zo zákona o sťažnostiach a z „Pokynu MŽP SR z 31. 8. 2004          č. 7/98-1.2., ktorým sa upravuje postup pri vybavovaní sťažností“. Materiál však neobsahuje postup pri vybavovaní petícií a sťažností v špecifických podmienkach novovzniknutých KÚ ŽP a OÚ ŽP.

	Kontrolou vybavovania a prešetrovania sťažností sa zistili nedostatky pri aplikácii ustanovení § 3 a § 4 ods. 1,  ods. 2 a § 10 zákona o sťažnostiach, keď sa evidovali a vybavovali podania ako sťažnosti, na ktoré sa zákon o sťažnostiach nevzťahuje, pretože ich vybavovanie je upravené osobitným predpisom. V týchto prípadoch išlo najmä o podania v zmysle zákona o štátnej službe. Kontrolou vybavovania petícií sa nezistilo porušovanie zákona o petičnom práve.

	Personálnym a materiálnotechnickým zabezpečením agendy týkajúcej sa vybavovania petícií a sťažností vytvorilo ministerstvo podmienky pre výkon štátnej správy na tomto úseku v súlade s príslušnými právnymi predpismi.

5.	Plnenie opatrení na nápravu zistených nedostatkov vydaných vedúcim kontrolovaného subjektu

	Kontrola plnenia opatrení na nápravu zistených nedostatkov vydaných vedúcim kontrolovaného subjektu – ministrom je ustanovená § 7 ods. 4 d/ zákona o kontrole a je súčasťou systému vnútornej kontroly. MŽP SR v internom predpise – Smernici konkrétnejšie túto oblasť neupravilo.

	Kontrolou sa preukázalo, že ministerstvo  vykonáva kontrolu plnenia opatrení, ktorá je zahrnutá do plánov kontrolnej činnosti, a je súčasťou polročných správ z kontrolnej činnosti ministerstva. V  II. polroku 2003 odbor kontroly vykonal kontrolu plnenia opatrení prijatých na základe výsledkov kontrol vykonaných vonkajšími kontrolnými orgánmi.

	Taktiež sa kontrolovalo plnenie úlohy B.2. uznesenia vlády SR č. 321/2003,                   ktorá ukladá ministrom každoročne vykonávať kontrolu plnenia návrhu opatrení, ktoré stanovujú spôsob prístupu k informáciám v súlade s dokumentom Audit a so zákonom              č. 211/2000 Z. z. o slobodnom prístupe k informáciám. Úlohu v sledovanom období splnil odbor kontroly v spolupráci s odborom pre styk s verejnosťou vykonaním 13 kontrol, z toho  12 v riadených organizáciách a jednu v ministerstve so zistením nedostatkov vrátane kontroly plnenia opatrení. Správy o ich výsledku spolu s prijatými opatreniami schválila porada vedenia ministerstva.

Krajské úrady životného prostredia 

	KÚ ŽP boli zriadené podľa § 3 ods. 1 zákona č. 525/2003 Z. z. s účinnosťou              od 1. 1. 2004.  Podľa § 4 ods. 2 písm. b/ cit. zákona riadia a kontrolujú výkon štátnej správy starostlivosti o životné prostredie uskutočňovanej  obvodnými úradmi životného prostredia. Podľa § 6 ods. 5 citovaného zákona prednosta KÚ ŽP podrobnosti a organizáciu OÚ ŽP ustanoví vydaním štatútu pre OÚ ŽP. V oblasti kontroly MŽP SR usmernilo prednostov KÚ ŽP a OÚ ŽP na pracovnej porade dňa 24. 3. 2004 zameranej na vytvorenie funkčného systému vnútornej kontroly. 

	Kontrolou sa zistilo, že v súlade  s § 6 ods. 4 zákona č. 525/2003 Z. z. bol MŽP SR dňa 29. 12. 2003 vydaný všetkým KÚ ŽP vzorový štatút s platnosťou od 1. 1. 2004, ktorý ministerstvo  v súlade s novelou zákona č. 205/2004 Z. z.  upravilo s účinnosťou od 1. 7. 2004. V nadväznosti na vzorový štatút KÚ ŽP vydali vlastné organizačné poriadky s jedno                   až trojmesačným oneskorením,  pričom KÚ ŽP v Žiline a Košiciach sa pôsobnosť organizačného poriadku nevzťahovala na riadené OÚ ŽP.  Novelizovaný organizačný  poriadok nadväzne na štatút vydal s účinnosťou od 1. 7. 2004 iba KÚ ŽP v Banskej Bystrici. Novelizovaný štatút        pre riadené OÚ ŽP v zmysle § 6 ods. 5 cit. zákona nebol kontrolnému orgánu predložený v žiadnom KÚ ŽP.

	Ďalej sa zistilo, že KÚ ŽP vydali internú Smernicu o systéme vnútornej kontroly, okrem KÚ ŽP v Trenčíne a Košiciach, ktoré sa riadia smernicou MŽP SR. Kontrolou interných smerníc boli zistené niektoré nedostatky, ako napr. chýbalo ustanovenie  o povinnosti kontrolovať prijaté opatrenia podľa § 7 ods. 4 písm. d/ zákona o kontrole, a podpisovať poverenie na výkon kontroly bolo v rozpore s § 9 ods. 3 cit. zákona stanovené príslušnému vedúcemu odboru.

	Ďalej sa preukázalo, že v KÚ ŽP nebolo vytvorené samostatné systemizované miesto kontrolóra, podľa organizačného poriadku v každom krajskom úrade bola  kontrolná činnosť kumulovaná s právnou agendou v rámci kancelárie prednostu. Nadväzne na uvedené chýbali   KÚ ŽP v Trnave, Žiline a Prešove plány kontrolnej činnosti na I. polrok 2004, pričom KÚ ŽP v Trenčíne, B. Bystrici a Košiciach vypracovali plány kontrolnej činnosti iba podľa osobitných zákonov. V rámci zabezpečenia výkonu plánovaných kontrol sa zistilo, že KÚ ŽP nevykonali žiadne kontroly, okrem KÚ ŽP v Prešove, ktorý vykonal dňa 26. 7. 2004 v OÚ ŽP Humenné kontrolu výkonu štátnej správy na úseku vodného hospodárstva, KÚ ŽP v Košiciach vykonal osem kontrol podľa osobitných zákonov (odpadové hospodárstvo, ochranné pásma) a KÚ ŽP Nitra vykonal jednu vnútornú kontrolu v OÚ ŽP Nitra.

	V oblasti vytvorenia podmienok pre vybavovanie, prešetrovanie a evidenciu sťažností a petícií boli zistené nedostatky vo všetkých KÚ ŽP nevytvorením systemizovaných miest zamestnancov pre  vykonávanie predmetnej agendy, nevydaním interných predpisov v KÚ ŽP Nitra, Trenčín, Žilina, ktoré sa riadia smernicami MŽP  SR. V  KÚ  ŽP Banská Bystrica bol zistený nesúlad v čl. 2, 4, 5 internej smernice so zákonom o sťažnostiach, keď tieto neobsahovali náležitosti zákona o sťažnostiach, upravujúce podmienky, za ktorých sa považuje sťažnosť         za vybavenú  oznámením o vybavení sťažnosti (čl. 2), čl. 4 a 5 boli spracované v rozpore                  s § 11 ods. 1 citovaného zákona, podľa ktorého je príslušný na vybavenie sťažnosti vedúci orgán verejnej správy a nie poverený zamestnanec, zamestnanec, resp. úrad ako je v tejto smernici uvedené. Súčasne smernica vychádza len z niektorých ustanovení zákona a neobsahuje jeho rozpracovanie na podmienky krajského úradu. Ojedinelé nedostatky sa zistili aj pri neúplnom vedení centrálnej evidencie sťažností  v KÚ ŽP Banská Bystrica, Žilina, Prešov, Košice. Petície neboli doručené  žiadnemu KÚ ŽP.

Obvodné úrady životného prostredia

	OÚ ŽP  boli zriadené podľa § 3 ods. 1 zákona  č. 525/2003 Z. z. s účinnosťou                od 1. 1. 2004. Podľa § 5 ods. 1 cit. zákona OÚ ŽP vykonávajú v prvom stupni štátnu správu starostlivosti o životné prostredie podľa osobitných predpisov a podľa § 5 ods. 2 písm. a/, f/, kontroluje výkon štátnej správy vo zverenej pôsobnosti.

   	ÚV SR vykonal kontrolu zabezpečovania a funkčnosti systému vnútornej kontroly               v 31 OÚ ŽP, z ktorej bolo vypracovaných 25 protokolov o výsledku kontroly a  šesť záznamov. Zistilo sa, že žiadny  OÚ ŽP nemá vytvorený samostatný útvar kontroly, resp. nemá systemizované miesto pre výkon kontrolnej činnosti, z dôvodu nestanovenia podrobností o organizácii v štatúte OÚ ŽP, ktorý mali vypracovať KÚ ŽP podľa § 6 ods. 5 citovaného  zákona. V dôsledku toho nebol v kontrolovaných OÚ ŽP vytvorený systém vnútornej kontroly v zmysle zákona o kontrole. Tento stav sa preukázal v OÚ ŽP nevypracovaním plánov kontrolnej činnosti  na obdobie I. polroku 2004, okrem OÚ ŽP v Humennom. Niektoré OÚ ŽP Čadca, Košice, Košice – okolie, Spišská Nová Ves, Trebišov, Rožňava vypracovali iba plány kontrolnej činnosti zamerané na oblasť výkonu dozoru nad životným prostredím, vykonávaného podľa osobitných zákonov. Na nefunkčnosti vnútorného kontrolného systému sa najviac podieľala absencia základných interných predpisov o kontrole, resp. oneskorené vypracovanie štatútov a organizačných poriadkov. V dôsledku uvedeného nebola vykonaná žiadna kontrola okrem OÚ ŽP Humenné, ktorý vykonal dve kontroly podľa osobitných zákonov na úseku vodnej dopravy a ochrany ovzdušia. Agenda vybavovania a prešetrovania sťažností a petícií nemá v OÚ ŽP vytvorené potrebné personálne, materiálne a organizačnotechnické predpoklady pre túto činnosť.

Ministerstvo dopravy, pôšt a telekomunikácií SR

1.	Vytvorenie systému vnútornej kontroly v zmysle všeobecne záväzných právnych predpisov a interných predpisov

Systém vnútornej kontroly MDPT SR je vymedzený všeobecne záväznými právnymi predpismi a internými  predpismi, najmä:

-	§ 3 písm. a/ a písm. f/ zákona č. 534/2003 Z. z. o organizácii štátnej správy  na úseku cestnej dopravy a pozemných komunikáciách a o zmene a doplnení niektorých zákonov (ďalej zákon č. 534/2003 Z. z.),
-   	štatútu, organizačného poriadku, pracovného  poriadku,
-	zákona o štátnej službe,
-	Zákonníka práce,
-	Smernice č. 4 z 24. 4. 2002 MDPT SR na zabezpečenie a vykonávanie vnútornej kontroly a finančnej kontroly, vrátane Dodatku č. 1 (ďalej Smernica),
-	Smernice č. 22/1998 o podávaní, prijímaní, evidovaní, vybavovaní a kontrole vybavovania petícií a sťažností podaných na MDPT SR..

	MDPT SR v zmysle § 3 písm. a/, resp. písm. f/ zákona č. 534/2003 Z. z riadi, kontroluje a metodicky usmerňuje výkon štátnej správy na úseku cestnej dopravy a pozemných komunikáciách, ktorú vykonávajú krajské úrady dopravy, obvodné úrady dopravy, obce a samosprávne kraje a určuje vnútornú organizačnú štruktúru krajských a obvodných úradov dopravy. Kontrolou interných predpisov bola zistená neplatnosť, resp. zastaranosť niektorých ustanovení týkajúcich sa systému vnútornej kontroly, napríklad Štatútu MDPT SR, ktorý neobsahuje v súčasnosti všetky orgány a organizácie v jeho pôsobnosti. Organizačný poriadok ministerstva aj so zreteľom na významné kvalitatívne zmeny v postavení a úlohách špecializovanej štátnej správy sa aktualizoval od 1. 5. 2004. Smernica na zabezpečenie a vykonávanie vnútornej kontroly a finančnej kontroly, ktorá je účinná od 1. 5. 2002 sa podľa     čl. 8 primerane vzťahuje na organizácie v pôsobnosti ministerstva, osobitosti zabezpečovania, vytvorenia a funkčnosti systému vnútornej kontroly v špecializovanej miestnej štátnej správe vzniknutej od 1. 1. 2004 neobsahuje. Ministerstvo tým, že nevykonalo včasnú aktualizáciu príslušných interných predpisov v nadväznosti na novovzniknuté KÚ DaPK              a OÚ DaPK, nevytvorilo všetky východiská pre zabezpečovanie a funkčnosť systému vnútornej kontroly v KÚ DaPK a OÚ DaPK zriadených  k 1. 1. 2004.

2.	Funkčnosť systému vnútornej kontroly podľa stupňov riadenia a pôsobnosti

	Kontrolná činnosť na jednotlivých stupňoch riadenia – vedúceho orgánu kontroly,  vedúcich zamestnancov, odborných útvarov a útvaru kontroly je v MDPT SR  upravená najmä v štatúte, organizačnom poriadku a Smernici.

Vedúci orgánu kontroly 

	Minister schvaľuje návrhy zameraní kontrolnej činnosti, vypracovaných odborom kontroly v spolupráci s ostatnými odbornými útvarmi, rozhoduje o vykonaní mimoriadnych kontrolných akcií, podpisuje poverenia zamestnancov pre výkon všetkých kontrol, prerokováva a schvaľuje správy z vykonaných kontrol za ministerstvo vrátane správ a kontrol vybavovania petícií a sťažností, výsledky kontroly plnenia prijatých opatrení z vykonaných vnútorných a vonkajších  kontrol. Kontroluje a hodnotí stav plnenia úloh uznesení vlády na poradách vedenia.

Vedúci zamestnanci, odborné útvary

	Vedúci zamestnanci MDPT SR funkčnosť systému vnútornej kontroly zabezpečujú najmä formou spracovania námetov  kontrol do zameraní kontrolnej činnosti na jednotlivé polroky, delegovaním zamestnancov do kontrolných akcií, vyhodnocovaním kontrol v riadenom úseku vrátane vyhodnotenia plnenia prijatých opatrení. Podľa predložených výsledných materiálov zo všetkých sekcií a odborov bolo zistené, že kontroly boli vykonané v zmysle zameraní kontrolnej činnosti aj v podriadených organizáciách ministerstva. Výberovou metódou bolo zistené dodržiavanie základných pravidiel kontrolnej činnosti stanovených zákonom o kontrole.

	Odborné útvary v rámci systému vnútornej kontroly vykonávajú kontrolnú činnosť v zmysle svojej pôsobnosti stanovenej osobitnými predpismi, ako aj delegovaním zamestnancov do schváleného zamerania kontrolnej činnosti ministerstva, realizovaných v gescii odboru kontroly.

	Výsledné materiály z vykonaných kontrol sú odbornými útvarmi predkladané odboru kontroly spolu                s opatreniami na odstránenie zistených nedostatkov a správ o ich plnení, ktoré odbor kontroly súhrnne predkladá na prerokovanie  a schválenie porade vedenia ministerstva.

Útvar kontroly

	Podľa ust. § 7 ods. 3 zákona o kontrole je súčasťou systému vnútornej kontroly špecializovaný odborný útvar – odbor kontroly, ktorý po reorganizácii vznikol z bývalej sekcie kontroly a je organizačne začlenený pod priame riadenie ministra. Odbor kontroly má stanovený k 30. 6. 2004 systemizovaný stav 12 zamestnancov, z toho dve miesta sú voľné. Vybavenosť zamestnancov odboru kontroly výpočtovou technikou, ako aj priestorového umiestnenia spĺňa predpoklady pre plnenie úloh v zmysle príslušných právnych predpisov.

	Kontrolou plnenia úloh odboru kontroly sa preukázalo zabezpečovanie metodického usmerňovania, koordinácie a spolupráce s odbornými útvarmi ministerstva. Odbor kontroly spracováva  námety kontrolných akcií od odborných útvarov do súhrnných zameraní kontrolnej činnosti ministerstva na príslušný polrok a predkladá ich  na prerokovanie a schválenie porade vedenia ministerstva. Okrem plánovaných kontrolných akcií predkladá ministrovi návrh mimoriadnych kontrolných úloh, vypracováva správy z kontrolnej činnosti ministerstva v spolupráci s odbornými útvarmi vrátane návrhu opatrení a taktiež ich predkladá na schválenie do porady vedenia ministerstva.

	Odbor kontroly MDPT SR vykonal v sledovanom období v podriadených organizáciách celkom deväť kontrolných akcií v spolupráci s odbornými útvarmi ministerstva, ktorým boli výsledné materiály odstúpené            na ďalšie využitie. Kontrolu plnenia opatrení prijatých na odstránenie zistených nedostatkov z predchádzajúcich vnútorných kontrol odbor kontroly nevykonal. Kontrolou výsledných materiálov z kontrol vykonaných odborom kontroly boli zistené ojedinelé nedostatky, napr. porušenie § 9 ods. 1 písm. c/ zákona o kontrole neuvedením zodpovednej osoby za zistené nedostatky. 

3.	Plnenie úloh štátnej správy so zameraním na kontrolu vecného a časového plnenia uznesení vlády

	Zabezpečenie kontroly plnenia úloh štátnej správy je stanovené  § 7 ods. 4 písm. a/ zákona o kontrole a pravidelné štvrťročné vykonávanie vecnej kontroly plnenia úloh výberovým spôsobom vláda uložila ministrom uznesením č. 129 zo dňa 8. 3. 2000, úlohou B.2..

V záujme jednotného usmernenia realizácie vnútorných kontrol podľa citovanej úlohy bol zo strany vedúceho ÚV SR určený termín ich vykonávania tak, aby sa výsledky kontrol mohli premietnuť do hlásení ministerstiev o plnení úloh uznesení vlády, pričom Metodickými postupmi na prípravu a predkladanie materiálov na rokovanie vlády, vydanými ÚV SR na základe uznesenia vlády SR č. 512/2001, bol stanovený termín do 10, resp. 15 kalendárnych dní             po uplynutí štvrťroku.

	Kontrolou realizácie usmernení v MDPT SR bolo zistené, že odbor kontroly vykonával štvrťročne kontrolu vecného a časového plnenia úloh uznesení vlády  a ich odpočty - na základe plánovaných kontrolných úloh obsiahnutých v zameraniach kontrolnej činnosti – avšak               po určených termínoch do 10, resp. 15 dní (napr. za II. štvrťrok 2002 dňa 15. 7. 2002,                      za III. štvrťrok 2002 dňa 16. 10. 2002, za IV. štvrťrok dňa 15. 1. 2003), a preto výsledky kontrol neboli zahrnuté do hlásení predkladaných ÚV SR. Realizovanými kontrolami plnenia uznesení vlády sa nezistili závažnejšie nedostatky.

	Úlohou B.2. uznesenia vlády SR č. 512 z 13. 6. 2001 bolo ministrom a ostatným predkladateľom materiálov na rokovanie vlády uložené dodržiavať Rokovací poriadok vlády, Smernicu na prípravu a predkladanie materiálov na rokovanie vlády a Metodický pokyn vedúceho ÚV SR na vykonanie Rokovacieho poriadku vlády a Smernice. Smernica       v čl. 6 ods. 2 písm. b/ ukladá predkladateľom návrhov uznesení vlády  uvádzať adresne, vecne spolu s termínmi ich splnenia alebo u trvalých úloh termíny vyhodnotenia plnenia.

	Na nutnosť zvýšenia podielu termínovaných úloh na celkovom počte úloh z uznesení vlády a vytvorenia podmienok na ich transparentné vyhodnocovanie a kontrolu, upozornil tiež vedúci ÚV SR listom č. 137/2-KVÚ z 28. januára 2002 a požiadal podpredsedov vlády a ministrov, aby prijali operatívne účinné opatrenia na zníženie počtu predkladaných návrhov netermínovaných úloh na rokovanie vlády.

	V podmienkach ministerstva sa predmetná úloha zabezpečovala na poradách vedenia ministerstva opakovaným upozornením dodržiavania príslušného článku Smernice. V tejto súvislosti sa zistilo, že vývoj podielu netermínovaných úloh na ich celkovom počte sa v rokoch 2002, 2003 a v I. štvrťroku 2004 vyvíjal negatívne, keď tento podiel predstavoval za sledované roky 28,6%, 49,5% a 36,8% v I. štvrťroku 2004. Zo strany odboru kontroly dodržiavanie príslušného článku smernice nebolo v hodnotenom  období predmetom kontroly.

4.	Vybavovanie petícií, sťažností a ich prešetrovanie

	Zákon o kontrole vymedzuje v ust. § 7 ods. 4 písm. b/ oblasť kontroly vybavovania petícií, sťažností a ich prešetrovanie ako súčasť systému vnútornej kontroly. V tejto súvislosti vydalo MDPT SR  Smernicu na zabezpečenie a vykonávanie vnútornej kontroly a finančnej kontroly, ktorá je účinná od 1. 5. 2002 a podľa čl. 8 sa primerane vzťahuje na organizácie v pôsobnosti ministerstva vrátane oblasti týkajúcej sa kontroly vybavovania petícií, sťažností a ich prešetrovania podľa vecnej príslušnosti.

	V zmysle § 3 písm. a/ zákona č. 534/2003 Z. z. ministerstvo riadi, kontroluje, koordinuje a metodicky usmerňuje výkon štátnej správy na úseku cestnej dopravy a pozemných komunikácií uskutočňovaný KÚ DaPK a OÚ DaPK zriadených  od 1. 1. 2004. Taktiež podľa      § 3 písm. f/ citovaného zákona určuje organizačnú štruktúru KÚ DaPK a OÚ DaPK. Nadväzne na stanovené povinnosti sa zistilo, že okrem uvedenej smernice vydanej v roku 2002, táto nebola aktualizovaná v súvislosti so závažnými zmenami v organizácii špecializovanej štátnej správy k 1. 1. 2004. 

	Kontrolou prijímania, evidovania, prešetrovania a vybavovania sťažnosti, ktorá bola vykonaná výberovým spôsobom, sa zistila nesprávna aplikácia  niektorých ustanovení zákona o sťažnostiach, napr.:

-  	§ 10 ods. 1 písm. c/, d/, g/ keď centrálna evidencia sťažností  neobsahovala predmet sťažnosti, proti komu sťažnosť smeruje, prijaté opatrenia a termíny ich plnenia,
-	§ 13 tým, že sťažovateľ nebol písomne upovedomený o predĺžení lehoty na vybavenie sťažnosti a o dôvodoch predĺženia.

	Kontrolou vybavovania petícií sa zistilo porušenie § 5 ods. 6 zákona o petičnom práve, keď osobe, ktorá petíciu podala, nebolo písomne oznámené predĺženie 30-dňovej lehoty a ani predĺžená lehota vybavenia petície nebola dodržaná.

	V agende petícií a sťažností sú ministerstvom vytvorené personálne a materiálnotechnické podmienky pre ich vybavovanie v súlade s príslušnými právnymi predpismi.

5. 	Plnenie opatrení na nápravu zistených nedostatkov vydaných vedúcim kontrolovaného subjektu

	Vykonávať kontrolu plnenia opatrení na nápravu zistených nedostatkov vydaných vedúcim kontrolovaného subjektu ukladá okrem § 7 ods. 4 písm. d/ zákona o kontrole aj  čl. 1 ods. 5    písm. f/ Smernice a organizačný poriadok ministerstva.

	V súvislosti s kontrolou plnenia uvedených ustanovení v kontrolovanom období bolo preukázané, že MDPT SR prostredníctvom odboru kontroly má do polročných zameraní kontrolných činností zahrnuté úlohy súvisiace s kontrolou plnenia opatrení prijímaných z vykonaných kontrol v predchádzajúcich obdobiach, resp. vyplývajúcich z kontrol vykonaných vonkajšími orgánmi kontroly. Kontrola plnenia opatrení spolu s výsledkami je súčasťou hodnotiacich správ z kontrolnej činnosti ministerstva v príslušnom polroku. 

	ÚV SR vykonal aj kontrolu plnenia úlohy B.2. uznesenia vlády SR č. 321/2003, ktorou vláda uložila ministrom každoročne zabezpečiť vykonanie kontroly dodržiavania zákona o slobodnom prístupe k informáciám a kontrolu plnenia úlohy B.3. uznesenia vlády SR               č. 295/1997 na zabezpečenie každoročnej kontroly dodržiavania zákona o verejnom obstarávaní.

	Ministerstvo splnilo úlohy vykonaním troch kontrol v oblasti dodržiavania zákona o slobodnom prístupe k informáciám v kontrolovanom období a vykonalo tiež kontrolu dodržiavania zákona o verejnom obstarávaní  ako súčasť kontrolných akcií v riadených organizáciách – Slovenskej pošte, a. s. Banská Bystrica, Železničnej spoločnosti, a. s. Bratislava, v Investičnej výstavbe Žilina a Správe ciest Žilina. Výsledky kontroly boli súčasťou hodnotiacej správy, schválenej poradou vedenia ministra.

	V MDPT SR je systém vnútornej kontroly priebežne zabezpečovaný z pohľadu personálneho, materiálnotechnického a sú vytvorené  predpoklady pre jeho fungovanie.

Krajské  úrady pre cestnú dopravu a pozemné komunikácie 

	KÚ DaPK boli zriadené podľa § 4 ods. 1 zákona č. 534/2003 Z. z. s účinnosťou                  od 1. 1. 2004.  Podľa § 6 ods. 1 cit. zákona krajské úrady dopravy vykonávajú štátnu správu       na úseku dopravy a pozemných komunikáciách podľa osobitných predpisov a podľa § 6 ods. 2 cit. zákona riadia, kontrolujú a koordinujú výkon  štátnej správy uskutočňovaný  obvodnými úradmi dopravy.

	Kontrolou vytvorenia predpokladov  pre zabezpečenie systému vnútornej kontroly             v kontrolovanom období sa v siedmich krajských úradoch zistilo, že päť KÚ DaPK (Trnava, Nitra, Trenčín, B. Bystrica a Prešov) vydalo Smernicu na zabezpečenie vnútornej kontroly           s pôsobnosťou na riadené OÚ DaPK, a z toho iba tri KÚ DaPK (Trnava, Nitra a Prešov) zahrnuli do systému vnútornej kontroly aj kontrolu plnenia úloh uznesení vlády. KÚ DaPK v Žiline vypracoval internú Smernicu s účinnosťou od 2. 8. 2004 a KÚ DaPK v Košiciach Smernicu nevypracoval vôbec.

	Všetky kontrolované KÚ DaPK majú v rámci organizačnej štruktúry systemizované kumulované miesto právnik – kontrolór v kancelárii prednostu, z toho päť KÚ DaPK nemali miesto v sledovanom období obsadené. Výsledky kontroly preukázali, že okrem KÚ DaPK          v Trnave a Nitre ostatné krajské úrady nemali vypracovaný plán kontrolnej činnosti  a kontroly  nevykonali.

	Stav nefunkčnosti systému vnútornej kontroly v KÚ DaPK vyplýva aj z nedostatočnej účasti ministerstva na jeho vytvorení, najmä formou koordinácie, usmernenia a metodickej pomoci zo strany príslušných sekcií a odborov ministerstva.

	Pre oblasť vybavovania petícií a sťažností mali všetky KÚ DaPK vypracované interné smernice na základe zákona o petičnom práve a zákona  o sťažnostiach s pôsobnosťou na riadené OÚ DaPK. Kontrolou prešetrovania a vybavovania sťažností boli zistené ojedinelé nedostatky      v centrálnej evidencii, napr. v KÚ DaPK Nitra bola prijatá petícia evidovaná spolu                      so sťažnosťami, v KÚ DaPK Žilina centrálna evidencia neobsahovala údaj "proti komu sťažnosť smeruje“. Výberovou metódou prešetrovania sťažností bolo zistené porušenie zákona                   o sťažnostiach, napr. v KÚ DaPK B. Bystrica, Prešov a Nitra, týkajúce sa nedodržania lehôt na ich vybavenie, sťažnosť prešetrovala osoba, proti ktorej sťažnosť smerovala, zápisnica neobsahovala mená a podpisy zodpovedných osôb, neuloženie povinnosti predloženia správy      o prijatých opatreniach, a pod.. Pri vybavovaní a prešetrovaní petícií v KÚ DaPK sa nezistilo porušenie zákona o petičnom práve.

Obvodné úrady pre cestnú dopravu a pozemné komunikácie 

	OÚ DaPK boli zriadené podľa § 4 ods. 1 zákona č. 534/2003 Z. z. s účinnosťou             od 1. 1. 2004. V zmysle § 6 ods. 1 cit. zákona vykonávajú štátnu správu na úseku cestnej dopravy a pozemných komunikáciách podľa osobitných predpisov. OÚ DaPK riadi a za jeho činnosť zodpovedá riaditeľ (§ 4 ods. 6 citovaného zákona). Povinnosť kontrolovať činnosť obvodného úradu  je uložená organizačným poriadkom riaditeľovi. Podľa organizačnej štruktúry sa OÚ DaPK na ďalšie organizačné útvary nečlenia .

ÚV SR vykonal kontrolu vytvorenia a fungovania systému vnútornej kontroly              v 33 OÚ DaPK, z ktorej bolo vypracovaných 23 protokolov o výsledku kontroly a 10 záznamov o kontrole. Zistilo sa, že OÚ DaPK nemajú vytvorené miesto kontrolóra, priamo riadené riaditeľom. V 31 OÚ DaPK nebola vypracovaná interná Smernica na vytvorenie systému vnútornej kontroly (okrem OÚ DaPK vo Vranove nad Topľou a Trebišove) a  postupovali podľa smernice KÚ DaPK. Ďalej sa zistilo, že kontrolované OÚ DaPK nevypracovali (okrem niektorých obvodných úradov v pôsobnosti KÚ DaPK Trnava, Nitra) plány kontrolnej činnosti na obdobie I. polroka 2004., resp. výkon kontroly v rámci OÚ DaPK smeroval najmä do mimoriadnych kontrol podľa osobitných zákonov.

	Súčasťou systému vnútornej kontroly OÚ DaPK je agenda vybavovania                             a prešetrovania petícií a sťažností, ktorá bola na základe  zákona o petičnom  práve a zákona  o sťažnostiach upravená internou smernicou vydanou KÚ DaPK aj pre riadené OÚ DaPK. 

	Kontrolou tejto agendy sa zistili v niektorých OÚDaPK (Brezno, Košice, Žiar nad Hronom, Martin, Žilina) nedostatky  pri aplikácii zákona o sťažnostiach, napr. pri vedení centrálnej evidencie,  postúpení sťažnosti a pri ich prešetrovaní.

	Kontrolou vybavovania a prešetrovania petícií sa v kontrolovaných subjektoch nezistilo porušenie zákona o petičnom práve.

*	*	*

Z výsledkov kontroly plnenia úloh z uznesení vlády splatných v II. štvrťroku 2004 a kontroly zabezpečovania a funkčnosti systému vnútornej kontroly vo vybraných ministerstvách a v príslušných orgánoch špecializovanej miestnej štátnej správy vyplýva, že:

-	z 913 termínovaných úloh splatných v kontrolovanom období sa päť úloh nesplnilo (0,5 %). Podiel netermínovaných úloh predstavuje až 71,2 % všetkých uložených úloh.     Do návrhov uznesení vlády viac netermínovaných úloh ako termínovaných úloh predložili najmä minister vnútra, minister pôdohospodárstva, podpredseda vlády a  minister hospodárstva,

-	v kontrolovaných ministerstvách a Ústredí PSVR je v zásade zabezpečený systém vnútornej kontroly s rozdielmi v jeho funkčnosti podľa stupňov riadenia,

-	úloha vyplývajúca pre ministerstvá zo zákona o kontrole v štátnej správe vytvoriť v rámci svojej pôsobnosti funkčný systém vnútornej kontroly v orgánoch špecializovanej štátnej správy sa zabezpečovala oneskorene, pretože povinnosti ustanovené osobitnými všeobecne záväznými právnymi predpismi riadiť, kontrolovať, koordinovať a metodicky usmerňovať výkon štátnej správy sa nerealizovali včas a vykonané riadiace akty vecne nezohľadňovali zmeny súvisiace so vznikom  špecializovanej štátnej správy k 1. 1. 2004,

-	Ústredie PSVR zabezpečilo zákonné povinnosti riadiť, kontrolovať, koordinovať a metodicky usmerňovať výkon štátnej správy písomným usmernením úradov PSVR pri vytváraní funkčného systému vnútornej kontroly. Nadväzne na smernicu Ústredia PSVR úrady práce vypracovali interný predpis pre zabezpečenie systému vnútornej kontroly         vo vlastných podmienkach, resp. v niektorých prípadoch postupovali podľa usmernenia Ústredia. V zásade sa vytvorili v úradoch PSVR podmienky pre výkon systému vnútornej kontroly,

-	KÚ ŽP v zmysle zákona o kontrole v štátnej správe, osobitných právnych predpisov a usmernenia ministerstva v zásade vytvorili materiálne, personálne a  technické podmienky pre funkčný systém vnútornej kontroly podľa stupňov riadenia a v rozsahu svojej pôsobnosti s tým, že nie je personálne zabezpečený útvar kontroly, keď kontrolu vykonáva jeden pracovník v kumulovanej funkcii v rámci kancelárie prednostu. Krajské úrady zabezpečili v rámci zákonných povinností riadiť  a kontrolovať výkon štátnej správy uskutočňovanej OÚ ŽP, usmernili ich začiatkom roka vydaním Smernice o systéme vnútornej kontroly. Podrobnosti o organizácii OÚ ŽP vykonal KÚ ŽP v nadväznosti na vzorový štatút  vydaný MŽP SR v priebehu roka  jeho úpravou. Štatút však neobsahuje ustanovenie o vytvorení samostatného útvaru kontroly, resp. nemá systemizované miesto pre túto činnosť. Z dôvodu, že OÚ ŽP nemajú vytvorený samostatný útvar kontroly a zabezpečenú agendu vybavovania a prešetrovania petícií a sťažností, nie je systém vnútornej kontroly komplexný a dostatočne funkčný,

-	KÚ DaPK v zmysle zákona o kontrole v štátnej správe a osobitných právnych predpisov v zásade  vytvorili materiálne a technické podmienky  pre systém vnútornej kontroly podľa stupňov riadenia a v rozsahu svojej pôsobnosti s tým, že vo všetkých krajských úradoch nie je personálne zabezpečený útvar kontroly a túto činnosť  v rámci organizačnej štruktúry vykonáva kumulovane právnik – kontrolór v kancelárii prednostu, pričom v piatich krajských úradoch predmetné miesto nie je obsadené. Systém vnútornej kontroly nemožno preto považovať za funkčný v zmysle zákona o kontrole v štátnej správe.
OÚ DaPK sa podľa organizačnej štruktúry ďalej nečlenia na organizačné útvary, riadi ich    a za činnosť zodpovedá riaditeľ. Nemajú vytvorené miesto kontrolóra a okrem niektorých OÚ DaPK v pôsobnosti KÚ DaPK Trnava a Nitra nevypracovali plány kontrolnej činnosti. Výkon kontroly smeroval najmä do mimoriadnych kontrol podľa osobitných zákonov. Systém vnútornej kontroly v OÚ DaPK v zmysle zákona o kontrole v štátnej správe nie je vytvorený.

Protokoly, z ktorých vychádza správa, boli prerokované v súlade so zákonom         č. 10/1996 Z. z. o kontrole v štátnej správe v znení neskorších predpisov so zodpovednými zamestnancami kontrolovaných subjektov a bolo im uložené prijať opatrenia na odstránenie zistených nedostatkov vrátane uplatnenia právnej zodpovednosti voči zodpovedným zamestnancom za tieto nedostatky. Z úrovne vlády odporúčame prijať úlohy tak, ako sú obsiahnuté v návrhu uznesenia.

Bratislava  22. decembra  2004